Бжьыхьэ сессиер тыншу щытынукъым
КъБР-м и Парламентым и УнафэщIым и япэ къуэдзэ Жаным Руслан лэжьэн щIэзыдзэж депутатхэм ехъуэхъуащ я IэнатIэм зэрыпэрыхьэжымкIэ икIи жиIащ хабзэхэр зэхэлъхьэн и лъэныкъуэкIэ ехъулIэныгъэхэр яIэну зэригуапэр.
КъыхэгъэщхьэхукIын хуейщ бжьыхьэ сессиер депутатхэм я дежкIэ мытыншу зэрыщытынур — ахэр тепсэлъыхьын хуейщ республикэм и гъащIэм и лъэныкъуэ псори къызэщIэзыубыдэ Iуэхухэм. Дауи, псом нэхърэ нэхъыщхьэщ 2014 гъэм, апхуэдэу 2015, 2016 гъэхэми я республикэ бюджетхэм я проектхэр. Апхуэдэу парламентархэм я мурадщ «Егъэджэныгъэм и IуэхукIэ», «ЦIыхухэм я жылагъуэ щIыуэпс кIэлъыплъыныгъэм и IуэхукIэ», «Промышленнэ паркхэм я IуэхукIэ», «Пенсэхэм хущIагъунур яубзыхун мурадкIэ 2014 гъэм пенсионерыр псэун папщIэ нэхъ мащIэ дыдэу зыхуеинур зыхуэдизыр Къэбэрдей-Балъкъэр Республикэм щыгъэбелджылыным и IуэхукIэ» законхэм я проектхэм тепсэлъыхьыну. Абы къыдэкIуэуи, мы зэманым лажьэ закон зыбжанэми зэхъуэкIыныгъэхэр халъхьэнущ. Хабзэубзыхухэм гулъытэшхуэ хуащIынущ Къэбэрдей-Балъкъэрым и Парламентым зэпымыууэ зи нэIэ тригъэт социальнэ Iуэхухэми. Депутатхэр цIыхухэм яIущIэнущ, ахэр хэлIыфIыхьынущ республикэм дяпэкIи зэрызиужьынум егъэщIылIа Iуэхухэр гъэкIуэтэным. Иджырей сессием хиубыдэу ягъэлъэпIэнущ КъБР-м и Парламентыр илъэс 20 зэрырикъур.
Зызыгъэпсэхуа депутатхэр жыджэру лэжьыгъэм пэрыхьэжащ — Iуэху куэд зэтрихьащ икIи ар президиумым и япэ зэIущIэм къигъэлъэгъуащ: парламентархэм къапыщытт Iуэху 30-м щIигъум хэплъэну. Псалъэм и хьэтыркIэ, Урысей Федерацэм и нэгъуэщI щIыналъэхэм я хабзэгъэув органхэм зэрадэлажьэм ипкъ иткIэ, зэIущIэм къыщаIэтащ абыхэм къыхалъхьа жэрдэмхэм щыщ. ПыухыкIауэ жыпIэмэ, Iэщэ зэращэ-къызэращэху щIыкIэм, нотариатым, езыхэм егъэщIылIауэ къэрал, муниципальнэ къэпщытэныгъэхэр щрагъэкIуэкIкIэ юридическэ лицохэмрэ щхьэзакъуэ хьэрычэтыщIэхэмрэ я хуитыныгъэхэр хъумэным теухуа законодательствэр егъэфIэкIуэным хуэгъэза жэрдэмхэр.
Зэчэнджэща иужь, депутатхэм даIыгъащ бын куэд щапI унагъуэ хуэмыщIахэм ирата щIы Iыхьэхэм унэ зэрыщаухуэну ахъшэмкIэ ядэIэпыкъуным теухуа федеральнэ программэ зэхэлъхьэныр икIи къэщтэныр фIэкъабылу Адыгэ Республикэм и Къэрал Советым — Хасэм къэралым и унафэщIхэм зэрызыхуагъазэр. Депутатхэм апхуэдэу щыгъуазэ защIащ мэкъумэш хьэсэхэр уэм зэрыщахъумэ федеральнэ хабзэу зыуэ щытыр къызэгъэпэ-щыным теухуауэ къыхалъхьа жэрдэмым.
ЗэIущIэм нэгъуэщI Iуэхухэми щытепсэлъыхьащ.
БАТЫР Любэ,
КъБР-м и Парламентым и пресс-IуэхущIапIэм и лэжьакIуэ.
